Document ID: 31996D0472

KOMMISSIONENS BESLUTNING af 26. juli 1996 om fastlæggelse af listen over industriområder i tilbagegang, der er omfattet af mål nr. 2, for programmeringsperioden 1997-1999 som fastlagt ved Rådets forordning (EØF) nr. 2052/88 og om ændring af beslutning 94/169/EF (96/472/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 2052/88 af 24. juni 1988 om strukturfondenes opgaver og effektivitet samt om samordningen af deres interventioner indbyrdes såvel som med interventionerne fra Den Europæiske Investeringsbank og de øvrige eksisterende finansielle instrumenter (1), senest ændret ved forordning (EF) nr. 3193/94 (2), særlig artikel 9, stk. 3,
efter høring af Det Rådgivende Udvalg for Udvikling og Omstilling i regionerne, og
ud fra følgende betragtninger:
I forordning (EØF) nr. 2052/88, særlig artikel 12, stk. 1, foreskrives en anden programmeringsperiode fra 1994 til 1999 for strukturfondsbistand under mål nr. 2;
ifølge nævnte forordnings artikel 9, stk. 3, fastlægger Kommissionen efter fremgangsmåden i forordningens artikel 17 og på grundlag af bestemmelserne i forordningens artikel 9, stk. 2, en første liste for tre år over de industriområder i tilbagegang, der er omfattet af mål nr. 2, under hensyntagen til nationale prioriteringer og forhold, i snævert samråd med den berørte medlemsstat; denne liste blev fastlagt ved Kommissionens beslutning 94/169/EF (3), senest ændret ved beslutning 95/189/EF (4), for programmeringsperioden 1994-1996;
det fastsættes i artikel 9, stk. 6, at Kommissionen med regelmæssige mellemrum tager listen over støtteberettigede områder op til fornyet gennemgang i snævert samråd med den berørte medlemsstat, og at den støtte, Fællesskabet yder under mål nr. 2 i de forskellige områder, der er nævnt på listen, planlægges og iværksættes for tre år ad gangen;
i samme forordnings artikel 9, stk. 1, hedder det, at de industriområder i tilbagegang, der berøres af mål nr. 2, omfatter regioner, grænseregioner eller dele af regioner (herunder beskæftigelsesområder og bysamfund);
i artikel 9, stk. 2, fastlægges de kriterier, der skal anvendes til definition af de industriområder i tilbagegang, der berøres af mål nr. 2;
ifølge artikel 9, stk. 4, søger Kommissionen og medlemsstaterne ved opstillingen af listen for, at interventionerne koncentreres effektivt på de områder, der er hårdest ramt, og på det mest hensigtsmæssige geografiske niveau under hensyn til de berørte områders særlige situation;
det er hensigtsmæssigt at opretholde den første liste for programmeringsperioden 1997-1999 med visse ændringer -
VEDTAGET FØLGENDE BESLUTNING:
Artikel 1
Den i henhold til artikel 9, stk. 3, i forordning (EØF) nr. 2052/88 fastlagte første liste over industriområder i tilbagegang, der berøres af mål nr. 2, og som er fastsat i beslutning 94/169/EF, anvendes for treårsperioden 1997-1999 med de i bilaget anførte ændringer.
Artikel 2
Denne beslutning er rettet til medlemsstaterne.
Udfærdiget i Bruxelles, den 26. juli 1996.

Labels: 18
15
19